ปภ.รายงานคงสถานการณ์อุทกภัยใน 6 จังหวัด พร้อมเร่งระบายน้ำและให้ความช่วยเหลือประชาชนที่ได้รับผลกระทบ
กรมป้องกันและบรรเทาสาธารณภัย รายงานขณะนี้ ยังคงมีสถานการณ์อุทกภัยใน 6 จังหวัด พร้อมร่วมกับหน่วยทหาร และหน่วยงานที่เกี่ยวข้องเร่งระบายน้ำออกจากพื้นที่อย่างต่อเนื่อง แจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว

นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 17 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก และดินถล่มใน 32 จังหวัด โดยสถานการณ์คลี่คลายแล้ว 26 จังหวัด ยังคงมีสถานการณ์อุทกภัย 6 จังหวัด ได้แก่ นครพนม อุบลราชธานี บึงกาฬ กาฬสินธุ์ ยโสธร และเพชรบุรี รวม 31 อำเภอ 175 ตำบล 1,284 หมู่บ้าน ประชาชนได้รับผลกระทบ 24,818 ครัวเรือน 60,502 คน  โดยร่วมกับหน่วยงานที่เกี่ยวข้อง เร่งแก้ไขปัญหาสถานการณ์ภัยและให้การช่วยเหลือผู้ประสบภัย โดยระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว

ทั้งนี้ หากประชาชนได้รับความเดือดร้อนจากอุทกภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง